# Il-Ġurnal Uffiċjali C 99I/2020

| | ISSN 1977-0987 |
| --- | --- |
| Il-Ġurnal Uffiċjali
  tal-Unjoni Ewropea | C 099I |
| | |
| Edizzjoni bil-Malti | Informazzjoni u Avviżi | Volum 6326 ta' Marzu 2020 |

ISSN 1977-0987

Il-Ġurnal Uffiċjali

tal-Unjoni Ewropea

C 099I

Edizzjoni bil-Malti

Informazzjoni u Avviżi

Volum 6326 ta' Marzu 2020

---

| Werrej | Paġna |
| --- | --- |
| | II   Komunikazzjonijiet |
| | KOMUNIKAZZJONIJIET MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA |
| | Il-Kummissjoni Ewropea |
| 2020/C 99 I/01 | Komunikazzjoni tal-Kummissjoni—Gwida lill-Istati Membri rigward l-investiment dirett barrani u l-moviment liberu tal-kapital minn pajjiżi terzi u l-protezzjoni tal-assi strateġiċi tal-Ewropa, qabel l-applikazzjoni tar-Regolament (UE) 2019/452 (Ir-Regolament dwar l-Iskrinjar tal-FDI) | 1 |

Werrej

Paġna

II   Komunikazzjonijiet

KOMUNIKAZZJONIJIET MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA

Il-Kummissjoni Ewropea

2020/C 99 I/01

Komunikazzjoni tal-Kummissjoni—Gwida lill-Istati Membri rigward l-investiment dirett barrani u l-moviment liberu tal-kapital minn pajjiżi terzi u l-protezzjoni tal-assi strateġiċi tal-Ewropa, qabel l-applikazzjoni tar-Regolament (UE) 2019/452 (Ir-Regolament dwar l-Iskrinjar tal-FDI)

1

---

| MT | |
| --- | --- |

MT

---

II Komunikazzjonijiet

KOMUNIKAZZJONIJIET MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA

Il-Kummissjoni Ewropea

| 26.3.2020 | MT | Il-Ġurnal Uffiċjali tal-Unjoni Ewropea | CI 99/1 |
| --- | --- | --- | --- |

26.3.2020

MT

Il-Ġurnal Uffiċjali tal-Unjoni Ewropea

CI 99/1

---

KOMUNIKAZZJONI TAL-KUMMISSJONI

Gwida lill-Istati Membri rigward l-investiment dirett barrani u l-moviment liberu tal-kapital minn pajjiżi terzi u l-protezzjoni tal-assi strateġiċi tal-Ewropa, qabel l-applikazzjoni tar-Regolament (UE) 2019/452 (Ir-Regolament dwar l-Iskrinjar tal-FDI)

(2020/C 99 I/01)

L-Unjoni Ewropea hija miftuħa għall-investiment barrani, li huwa essenzjali għat-tkabbir ekonomiku, il-kompetittività, l-impjiegi u l-innovazzjoni tagħna. Ħafna kumpaniji Ewropej huma integrati bis-sħiħ fil-katini dinjija tal-provvista, li jridu jinżammu joperaw. L-UE trid tkun destinazzjoni attraenti għall-investiment dirett barrani (Foreign Direct Investiment, FDI), u hekk se tibqa’.

L-emerġenza marbuta mal-COVID-19 qiegħda tħalli effetti mifruxa fuq l-ekonomija tal-Unjoni Ewropea. Bħala parti mir-reazzjoni kumplessiva, il-Kummissjoni identifikat ukoll il-kwistjoni tal-iskrinjar tal-investiment dirett barrani.

Fost il-konsegwenzi possibbli tax-xokk ekonomiku ta’ bħalissa hemm ir-riskju potenzjalment akbar għall-industriji strateġiċi, b’mod partikolari, għall-industriji marbuta mal-kura tas-saħħa, iżda bl-ebda mod limitat għalihom biss. Ir-reżiljenza ta’ dawn l-industriji u l-ħila tagħhom li jibqgħu jirreaġixxu għall-bżonnijiet taċ-ċittadini tal-UE jenħtieġ li tkun fuq quddiem tal-isforzi kkombinati kemm fil-livell tal-Unjoni Ewropea kif ukoll f’dak tal-Istati Membri.

Madankollu, illum aktar minn qatt qabel, il-ftuħ tal-UE għall-investiment barrani hemm bżonn li jkun ibbilanċjat minn għodod xierqa ta’ skrinjar. Fil-kuntest tal-emerġenza tal-COVID-19 jista’ jkun hemm riskju akbar li jkun hemm tentattivi biex jiġu akkwistati faċilitajiet ta’ kura tas-saħħa (pereżempju għall-produzzjoni ta’ tagħmir mediku jew protettiv) jew ta’ industriji relatati bħal ma huma stabbilimenti ta’ riċerka (pereżempju l-iżvilupp ta’ vaċċini) permezz ta’ investiment dirett barrani. Hija meħtieġa l-viġilanza sabiex jiġi żgurat li kwalunkwe FDI bħal dan ma jkollux xi impatt dannuż fuq il-ħila tal-UE li tkopri l-bżonnijiet taċ-ċittadini tagħha fejn tidħol is-saħħa.

Bil-firxa tal-COVID-19 dehret ċar il-ħtieġa li tiġi ppreżervata u mtejba l-kondiviżjoni ta’ tali ħiliet prezzjużi fi ħdan is-suq uniku, kif ukoll ma’ dawk li jkollhom bżonnhom f’naħat oħra tad-dinja. F’dan il-kuntest, l-akkwisti ta’ assi marbuta mal-kura tas-saħħa jkollhom impatt fuq l-Unjoni Ewropea kollha kemm hi.

Fil-Komunikazzjoni tagħha tat-13 ta’ Marzu (1), il-Kummissjoni indikat li l-Istati Membri hemm bżonn li jkunu viġilanti u jużaw l-għodod kollha disponibbli kemm fil-livell tal-Unjoni kif ukoll dak nazzjonali sabiex jiġi evitat li l-kriżi ta’ bħalissa twassal għat-telf ta’ assi u teknoloġija kritiċi.

Ir-regoli tal-UE jipprovdu qafas li jiżgura l-protezzjoni tal-objettivi leġittimi ta’ politika pubblika jekk it-tali objettivi jkunu mhedda minn xi investimenti barranin. Dawn ir-regoli jitfakkru fl-Anness.

Bħalissa, ir-responsabbiltà għall-iskrinjar tal-FDI hija tal-Istati Membri. L-iskrinjar tal-FDI jenħtieġ li jieħu f’kunsiderazzjoni l-impatt fuq l-Unjoni Ewropea kollha kemm hi, b’mod partikolari bil-ħsieb li tiġi ggarantita l-kapaċità kritika kontinwata tal-industrija tal-UE, li tmur sew lil hinn mis-settur tal-kura tas-saħħa. Ir-riskji għall-ħiliet strateġiċi aktar wiesgħin tal-UE jistgħu jiġu aggravati minħabba l-volatilità jew is-sottovalutazzjoni tas-swieq azzjonarji Ewropej. L-assi strateġiċi huma kruċjali għas-sigurtà tal-Ewropa u huma parti mis-sinsla tal-ekonomija tagħha u, b’hekk, tal-ħila tagħha li tirpilja malajr.

Għal dan il-fini, il-Kummissjoni Ewropea tappella lill-Istati Membri biex:

| — | Jagħmlu użu sħiħ sa minn issa tal-mekkaniżmi tal-iskrinjar tagħhom tal-FDI biex jieħdu kunsiderazzjoni sħiħa tar-riskji għall-infrastrutturi essenzjali tas-saħħa, tal-provvista ta’ inputs essenzjali, u ta’ setturi essenzjali kif stipulat fil-qafas ġuridiku tal-UE; |
| --- | --- |

—

Jagħmlu użu sħiħ sa minn issa tal-mekkaniżmi tal-iskrinjar tagħhom tal-FDI biex jieħdu kunsiderazzjoni sħiħa tar-riskji għall-infrastrutturi essenzjali tas-saħħa, tal-provvista ta’ inputs essenzjali, u ta’ setturi essenzjali kif stipulat fil-qafas ġuridiku tal-UE;

| — | Għal dawk l-Istati Membri li bħalissa ma għandhomx mekkaniżmu ta’ skrinjar, jew li l-mekkaniżmi ta’ skrinjar tagħhom ma jkoprux it-tranżazzjonijiet relevanti kollha, biex jistabbilixxu mekkaniżmu ta’ skrinjar komplut u biex sadanittant jużaw opzjonijiet oħra disponibbli biex jindirizzaw każijiet fejn l-akkwist jew il-kontroll ta’ xi negozju, infrastruttura jew teknoloġija partikolari ikun ta’ riskju għas-sigurtà jew l-ordni pubbliku fl-UE, inkluż riskju għall-infrastrutturi essenzjali tas-saħħa u l-provvista ta’ inputs essenzjali. |
| --- | --- |

—

Għal dawk l-Istati Membri li bħalissa ma għandhomx mekkaniżmu ta’ skrinjar, jew li l-mekkaniżmi ta’ skrinjar tagħhom ma jkoprux it-tranżazzjonijiet relevanti kollha, biex jistabbilixxu mekkaniżmu ta’ skrinjar komplut u biex sadanittant jużaw opzjonijiet oħra disponibbli biex jindirizzaw każijiet fejn l-akkwist jew il-kontroll ta’ xi negozju, infrastruttura jew teknoloġija partikolari ikun ta’ riskju għas-sigurtà jew l-ordni pubbliku fl-UE, inkluż riskju għall-infrastrutturi essenzjali tas-saħħa u l-provvista ta’ inputs essenzjali.

Il-gwida teżamina wkoll it-tip ta’ miżuri li jistgħu jittieħdu biex jiġi ristrett il-moviment tal-kapital fejn dan ikun ġustifikat.

---

(1)  Rispons ekonomiku kkoordinat għat-tifqigħa tal-COVID-19, COM(2020) 112 finali

---

ANNESS

1.   Il-kamp ta’ applikazzjoni tar-Regolament dwar l-Iskrinjar tal-FDI

Ir-Regolament dwar l-Iskrinjar tal-FDI jkopri investimenti diretti barranin minn pajjiżi terzi, jiġifieri dawk l-investimenti “li jistabbilixxu jew iżommu rabtiet dejjiema u diretti bejn investituri minn pajjiżi terzi inklużi entitajiet tal-Istat, u impriżi li jwettqu attività ekonomika fi Stat Membru”. (1) Ir-Regolament japplika għas-setturi kollha tal-ekonomija u mhux suġġett għal xi limiti fit-tranżazzjonijiet. Il-ħtieġa li tranżazzjoni tiġi skrinjata tista’ tabilħaqq tkun indipendenti mill-valur tat-tranżazzjoni nnifisha. Kumpaniji żgħar li jkunu għadhom qegħdin jibdew, pereżempju, jista’ jkollhom valur relattivament limitat, iżda jistgħu jkunu ta’ importanza strateġika fi kwistjonijiet li jolqtu r-riċerka jew it-teknoloġija.

Ir-Regolament jagħti s-setgħa lill-Istati Membri li janalizzaw l-investiment fi ħdan il-kamp ta’ applikazzjoni tiegħu għal raġunijiet ta’ sigurtà jew ordni pubbliku, u biex jieħdu miżuri biex jindirizzaw riskji speċifiċi.

L-analiżi u, meta jkun meħtieġ, l-adozzjoni ta’ miżuri li ma jħallux li jsir xi investimet, jew li jimponu kundizzjonijiet fuqu, fi ħdan il-kamp ta’ applikazzjoni tar-Regolament, biex l-ordni pubbliku jiġi ggarantit, hija r-responsabbiltà aħħarija tal-Istati Membri. Il-Kummissjoni tista’ tindirizza opinjonijiet b’rakkomandazzjonijiet għal azzjonijiet speċifiċi lill-Istat Membru fejn isir l-investiment, b’mod partikolari meta jkun hemm ir-riskju li l-investiment jaffettwa proġetti u programmi ta’ interess għall-Unjoni.

Il-Kummissjoni tħeġġeġ lill-Istati Membri biex jeżerċitaw viġilanza partikolari sabiex il-kriżi tas-saħħa pubblika ta’ bħalissa ma twassalx għal xi sitwazzjoni fejn isir bejgħ lil hinn minn ċertu livell ta’ atturi fin-negozju u fl-industrija fl-Ewropa, inklużi SMEs. Il-Kummissjoni se ssegwi mill-qrib l-iżviluppi fil-konkret, inkluż permezz ta’ kuntatti mal-Istati Membri kif ikun imiss.

Il-Kummissjoni tfakkar ukoll lill-Istati Membri bl-interdipendenza li teżisti f’suq integrat bħal ma hu dak Ewropew, u tappella lil kull wieħed minnhom li jfittex il-pariri u l-koordinazzjoni f’każijiet fejn ikun hemm il-possibbiltà li l-investimenti barranin, realment jew potenzjalment, issa jew fil-futur, ikollhom xi effett fuq is-suq uniku.

2.   X’inhu r-rwol tal-iskrinjar tal-FDI fil-każ ta’ xi emerġenza fis-saħħa pubblika?

Skont ir-Regolament dwar l-Iskrinjar tal-FDI, l-Istati Membri jistgħu jieħdu miżuri biex ma jħallux lil xi investitur barrani jakkwista jew jieħu l-kontroll ta’ xi kumpanija jekk tali akkwist jew kontroll ikun iwassal għal xi theddid għas-sigurtà jew l-ordni pubbliku tagħhom. Dan jinkludi s-sitwazzjoni fejn tali theddid ikun marbut ma’ xi emerġenza fis-saħħa pubblika.

Meta jkunu qegħdin jiġi determinat jekk xi investiment dirett barrani ikunx probabbli li jaffettwa s-sigurta jew l-ordni pubbliku, l-Istati Membri u l-Kummissjoni jistgħu “jqisu l-fatturi rilevanti kollha, inklużi l-effetti fuq l-infrastruttura essenzjali, it-teknoloġiji, inklużi t-teknoloġiji abilitanti essenzjali, u inputs li huma essenzjali għas-sigurtà jew għaż-żamma tal-ordni pubbliku, u t-tfixkil, in-nuqqas, it-telf jew il-qerda tagħhom li jkollhom impatt sinifikanti fi Stat Membru jew fl-Unjoni.” (2)

Ir-Regolament dwar l-Iskrinjar tal-FDI b’mod espliċitu jirreferi għal riskji għall-infrastrutturi tas-saħħa essenzjali u l-provvista ta’ inputs essenzjali fost il-fatturi li għandhom jiġu kkunsidrati meta jsir l-iskrinjar ta’ investiment barrani.

Fis-suq intern Ewropew, ir-riskji maħluqa minn xi investiment mhux bilfors li jieqfu fil-fruntieri tal-Istat Membru fejn isir l-investiment. Huwa għalhekk li r-Regolament dwar l-Iskrinjar tal-FDI jipprovdi l-possibbiltà mhux biss għall-Kummissjoni li toħroġ l-opinjoni tagħha għar-rigward ta’ xi investiment speċifiku: L-Istati Membri, barra minn dak fejn isir l-investiment, jistgħu jitolbu informazzjoni u jipprovdu kummenti.

L-iskrinjar tal-investiment dirett barrani mhux bilfors irid iwassal għall-projbizzjoni tal-investiment li jkun qiegħed jiġi ppjanat. Ikun hemm okkażjonijiet fejn jista’ jkun biżżejjed li jiġu applikati miżuri ta’ taffija (pereżempju kundizzjonijiet biex tiġi ggarantita l-provvista ta’ prodotti mediċi jew tagħmir mediku). L-interess tal-Unjoni jista’ jimponi li tali impenji ta’ provvista jkollhom jiġu estiżi lil hinn mill-ħtiġijiet previsti tal-Istat Membru ospitanti. Huwa wkoll importanti li jiġi kkunsidrat li l-Istati Membri jistgħu jintervjenu f’ċerti każijiet, lil hinn mill-mekkaniżmi ta’ skrinjar, pereżempju billi jimponu xi liċenzji obbligatorji fuq mediċini bil-privattivi fil-każ ta’ xi emerġenza nazzjonali bħal ma hi pandemija.

Fl-aħħar nett, akkwist barrani li jkun probabbli li jaffettwa xi proġetti jew programmi ta’ interess għall-Unjoni ikun suġġett għal skrutinju aktar mill-qrib mill-Kummissjoni, u l-opinjonijiet tagħha għandhom jittieħdu fl-akbar kunsiderazzjoni mill-Istati Membri. Dan ikun il-każ, pereżempju, fil-każ ta’ xi investiment barrani f’impriżi tal-UE li jkunu rċevew finanzjament skont il-programm tal-UE għar-Riċerka u l-Innovazzjoni Orizzont 2020. B’hekk se tingħata attenzjoni partikolari għall-proġetti kollha ta’ Orizzont 2020 marbuta mas-settur tas-saħħa, inklużi proġetti futuri li jsiru b’reazzjoni għat-tifrix tal-COVID-19 (3).

3.   X’inhu dak li għandhom jistennew l-investituri mil-lum stess għar-rigward tal-iskrinjar tal-investiment?

F’14-il Stat Membru diġà jeżistu mekkaniżmi nazzjonali għall-iskrinjar (4). Il-Kummissjoni tappella lill-Istati Membri biex jagħmlu użu sħiħ mill-mekkaniżmi ta’ skrinjar li għandhom diġà f’konformità mar-Regolament dwar l-Iskrinjar tal-FDI u ta’ rekwiżiti oħra imposti mil-liġi tal-UE. Il-Kummissjoni tappella wkoll lil dawk l-Istati Membri li bħalissa ma għandhomx mekkaniżmu ta’ skrinjar, jew li l-mekkaniżmi ta’ skrinjar tagħhom ma jkoprux it-tranżazzjonijiet relevanti kollha, biex jistabbilixxu mekkaniżmu ta’ skrinjar komplut u biex sadanittant jikkunsidraw opzjonijiet oħra disponibbli, f’konformità sħiħa mal-liġi tal-Unjoni u mal-obbligi internazzjonali, biex jindirizzaw każijiet fejn l-akkwist jew il-kontroll ta’ xi negozju, infrastruttura jew teknoloġija partikolari tkun toħloq xi riskju għas-sigurtà jew l-ordni pubbliku, inkluża s-sigurtà tas-saħħa, fl-UE.

Huwa importanti li jiġi kkunsidrat, f’każ li xi investiment barrani ma jgħaddix minn proċess nazzjonali ta’ skrinjar, li r-Regolament jistipula li l-Istati Membri u l-Kummissjoni jistgħu jipprovdu kummenti u opinjonijiet fi żmien 15-il xahar wara li jkun tlesta l-investiment barrani. Dan jista’ jwassal għall-adozzjoni ta’ miżuri mill-Istat Membru fejn ikun sar l-investiment, inkluż il-miżuri neċessarji ta’ mitigazzjoni. Fil-prattika, investiment barrani li jitlesta issa (Marzu 2020) jista’ jkun suġġett għal kummenti ex post mill-Istati Membri jew għal opinjonijiet mill-Kummissjoni sa mill-11 ta’ Ottubru 2020 (id-data tal-applikazzjoni sħiħa tar-Regolament) u sa Ġunju 2021 (15-il xahar wara li jkun tlesta l-investiment).

Għar-rigward ta’ investimenti li ma jkunux jikkostitwixxu FDI, jiġifieri investimenti ta’ portafoll, dawn jistgħu jiġu skrinjati mill-Istati Membri f’konformità mad-dispożizzjonijiet fit-Trattat dwar il-moviment liberu tal-kapital. Huwa anqas probabbli li investimenti tal-portafoll, li ma jikkonferux influenza effettiva mill-investitur fuq il-maniġment u l-kontroll ta’ xi kumpanija jikkawżaw problemi fejn jidħlu s-sigurtà jew l-ordni pubbliku milli jista’ jagħmel dan l-FDI. Madankollu, meta dawn ikunu jfissru l-akkwist ta’ mill-anqas sehem kwalifikat li jikkonferixxi ċerti drittijiet lid-detenturi tal-ishma jew lil detenturi tal-ishma konnessi skont il-liġi nazzjonali tal-kumpaniji (jiġifieri 5%), dawn jistgħu jkunu ta’ relevanza fejn jidħlu s-sigurtà u l-ordni pubbliku.

B’żieda mal-iskrinjar tal-investiment, l-Istati Membri jistgħu jżommu drittijiet speċjali f’ċerti impriżi (l-hekk imsejħa “ishma tad-deheb”). F’ċerti każijiet, tali drittjiet jistgħu jippermettu lill-Istat jimblokka jew jimponi limitazzjonijiet fuq ċerti tipi ta’ investimenti fil-kumpaniji kkonċernati. Tali miżuri jkunu speċifiċi għall-kumpanija partikolari, u l-ambitu tagħhom ikun jiddependi fuq il-poteri konċessi lill-Istat mis-sehem tad-deheb. Bħal fil-każ ta’ restrizzjonijiet oħra fuq il-movimenti kapitali, dawn iridu jkunu neċessarji u proporzjonali biex jinkiseb xi objettiv leġittimu ta’ politika pubblika (ara t-taqsima li ġejja).

4.   Kif inhuma ġġustifikati r-restrizzjonijiet fuq il-movimenti kapitali?

L-Artikolu 63 tat-TFUE jipprovdi għal movimenti liberi tal-kapital mhux biss fi ħdan l-UE iżda wkoll ma’ pajjiżi terzi u kull restrizzjoni trid tkun xierqa, neċessarja u proporzjonali sabiex jinkisbu objettivi leġittimi ta’ politika pubblika. Tali objettivi huma ddefiniti fit-Trattat jew fil-ġurisprudenza tal-Qorti tal-Ġustizzja bħala raġunijiet prevalenti ta’ interess ġenerali. Jenħtieġ li tali objettivi ma jkunux purament ekonomiċi. (5) Raġunijiet ta’ politika pubblika, sigurtà pubblika u saħħa pubblika jridu jiġu invokati biss jekk ikun hemm theddid ġenwin u biżżejjed serju għal xi interess fundamentali tas-soċjetà (6).

Fil-każ ta’ xi “xiri predatorju” ta’ assi strateġiċi minn investituri barranin (eż. bil-ħsieb li tiġi limitata l-provvista lis-suq tal-UE ta’ xi prodott/servizz), l-aktar eċċezzjoni rilevanti hija dwar “interess pubbliku jew is-sigurtà pubblika” stipulata fl-Artikolu 65 TFUE Dan jista’ pereżempju jiġġustifika miżuri restrittivi neċessarji biex tiġi ggarantita s-sigurtà tal-provvista (pereżempju fil-qasam tal-enerġija) jew il-provvista ta’ servizzi pubbliċi essenzjali f’każ li miżuri anqas restrittivi (eż. miżuri regolatorji li jimponi obbligi ta’ servizz pubbliku fuq il-kumpaniji kollha li joperaw f’ċerti setturi) ma jkunux suffiċjenti biex jindirizzaw theddid ġenwin u biżżejjed serju għal xi interess fundamentali tas-soċjetà. Jistgħu jittieħdu miżuri restrittivi anki biex jiġi indirizzat theddid għall-istabbiltà finanzjarja (7).

Barra minn dan, is-saħħa pubblika ngħatat għarfien mill-Qorti tal-Ġustizzja tal-Unjoni Ewropea bħala raġuni prevalenti fl-interess ġenerali (8). Raġunijiet prevalenti ta’ interess ġenerali rikonoxxuti mill-Qorti tal-Ġustizzja f’rabta ma’ libertajiet oħra tat-Trattat jinkludu wkoll il-protezzjoni tal-konsumaturi, il-preservazzjoni tal-ekwilibriju finanzjarju tas-sistema ta’ sigurtà soċjali, il-kisba ta’ objettivi ta’ politika soċjali, li jistgħu jkunu relevanti f’sitwazzjonijiet ta’ emerġenza.

Barra minn dan, it-Trattat jipprovdi għal salvagwardji fil-każ ta’ diffikultajiet serji, jew theddid tagħhom, għall-operat tal-Unjoni Ekonomika u Monetarja (l-Artikolu 66 tat-TFUE) u għall-bilanċ tal-pagamenti fil-każ ta’ Stati Membri barra miż-żona tal-euro (l-Artikoli 143/144 tat-TFUE).

Fil-każ ta’ investiment barrani minn pajjiżi terzi f’kumpaniji b’valutazzjonijiet fuq is-swieq kapitali li jitqiesu li jkunu b’mod sinifikanti taħt il-valur tassew jew intrinsiku tagħhom, tista’ tiġi kkunsidrata l-possibbiltà li jiddaħħlu restrizzjonijiet sakemm jitqies l-impatt konkret jew potenzjali ta’ dawk l-investimenti fuq is-salvagwardja tal-interessi pubbliċi hawn fuq imsemmija (pereżempju jekk jistgħux iwasslu għal xi dipendenza eċċessiva fuq investituri barranin għall-forniment ta’ provvisti essenzjali jew servizzi essenzjali). Fejn tidħol il-kunsiderazzjoni ta’ kemm ikunu xierqa dawn il-miżuri, jenħtieġ li jiġi kkunsidrat ukoll l-impatt potenzjalment negattiv fuq il-kumpaniji u fuq l-ekonomija b’mod ġenerali, u fejn ikun possibbli dan għandu jiġi limitat.

Fl-aħħar nett, ta’ min jinnota li fl-analiżi tal-ġustifikazzjoni u l-proporzjonalità, ir-restrizzjonijiet fuq il-moviment tal-kapital lejn u minn pajjiżi terzi jseħħu f’kuntest ġuridiku differenti, imqabbel ma’ restrizzjonijiet fuq movimenti kapitali fi ħdan l-UE (9). Konsegwentement, skont it-Trattat, jistgħu jkunu aċċettabbli ġustifikazzjonijiet addizzjonali fil-każ ta’ restrizzjonijiet fuq tranżazzjoni li tolqot xi pajjiż terz. Il-ġustifikazzjonijiet permissibbli jistgħu wkoll jiġu interpretati b’mod aktar wiesa’.

---

(1)  Ara l-Premessa 9 tar-Regolament dwar l-Iskrinjar tal-FDI.

(2)  Ara l-Premessa 13 tar-Regolament dwar l-Iskrinjar tal-FDI.

(3)  EUR 47,5 miljun għal proġetti ta’ riċerka dwar it-tixrid tal-għarfien għar-reazzjoni klinika u ta’ saħħa pubblika għall-epidemija tal-COVID-19 permezz ta’ sejħa diretta taħt Orizzont 2020 u EUR 45 miljun mis-sħubija pubblika-privata tal-Inizjattiva dwar il-Mediċini Innovattivi.

(4)  Biex tara lista sħiħa tal-mekkaniżmi nazzjonali tal-iskrinjar idħol hawn http://trade.ec.europa.eu/doclib/html/157946.htm

(5)  C563/17, Associação Peço a Palavra, para. 70.

(6)  Ara l-kawżi C-54/99, Église de Scientologie, para. 17, C-503/99, il-Kummissjoni v il-Belġju, para. 47, C-463/00, il-Kummissjoni v Spanja, para. 72.

(7)  Ara d-Dikjarazzjoni tal-Kummissjoni dwar il-kontrolli kapitali imposti mill-awtoritajiet Griegi tad-29 ta’ Ġunju 2015, disponibbli hawn: https://ec.europa.eu/commission/presscorner/detail/en/STATEMENT_15_5271.

(8)  C-531/06, il-Kummissjoni v l-Italja, para. 51.

(9)  C-446/04, Test claimants in FII, Group litigation, para. 171.

---